*****

ΚΑΝΟΝΙΣΜΟΣ (ΕΟΚ) αριθ. 1380/81 ΤΗΣ ΕΠΙΤΡΟΠΗΣ

της 22ας Μαΐου 1981

περί λεπτομερειών εφαρμογής της πριμοδοτήσεως για τη σφαγή των χονδρών βοοειδών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 870/77 του Συμβουλίου της 26ης Απριλίου 1977 περί χορηγήσεως αδείας στα Κράτη μέλη να παρέχουν πριμοδότηση για τη σφαγή ορισμένων χονδρών βοοειδών κατάλληλων προς σφαγή κατά τη διάρκεια της περιόδου εμπορίας 1977/78 (1), και ιδίως το άρθρο 4,

τον κανονισμό (ΕΟΚ) αριθ. 878/77 του Συμβουλίου της 26ης Απριλίου 1977 περί των τιμών συναλλάγματος που πρέπει να εφαρμοσθούν στο γεωργικό τομέα (2), όπως τροποποιήθηκε τελευταία από τον κανονισμό (ΕΟΚ) αριθ. 850/81 (3), και ιδίως το άρθρο 4 παράγραφος 3,

Εκτιμώντας:

ότι ο κανονισμός (ΕΟΚ) αριθ. 870/77 έχει παραταθεί από το 1977/78 για κάθε περίοδο εμπορίας και ότι δεν έχει εφαρμοσθεί στο Ηνωμένο Βασίλειο· ότι είναι αναγκαίο να προσαρμοσθούν οι λεπτομέρειες εφαρμογής του κανονισμού αυτού για να ληφθεί υπόψη η αποκτηθείσα πείρα και για να εκλείψουν ορισμένες στρεβλώσεις που προκλήθηκαν από τη θέση σε εφαρμογή των λεπτομερειών αυτών·

ότι πρέπει να διευκρινισθεί ότι το ποσό της πριμοδοτήσεως σφαγής πρέπει να είναι το ίδιο σε όλες τις περιοχές του Ηνωμένου Βασιλείου·

ότι πρέπει να προβλεφθεί ότι απολαύουν της πριμοδοτήσεως αυτής μόνο τα ζώα που γεννιούνται και εκτρέφονται στην Κοινότητα και των οποίων η σφαγή συντελείται στο Ηνωμένο Βασίλειο· ότι εν τούτοις, πρέπει να επιτραπεί, υπό ορισμένους όρους, τα ζώα που γεννιούνται και εκτρέφονται στο Ηνωμένο Βασίλειο να μπορούν να απολαύουν της πριμοδοτήσεως αυτής αν σφάζονται στην Ιρλανδία·

ότι είναι αναγκαίο να θεσπισθούν οι διατάξεις που επιτρέπουν να εξασφαλίζεται ότι τα κρέατα που προέρχονται από τα ζώα για τα οποία χορηγείται η πριμοδότηση, δεν μπορούν να αποτελέσουν αντικείμενο αγορών κατά την παρέμβαση σε άλλα Κράτη μέλη·

ότι πρέπει να καθορισθούν οι κανόνες για τον υπολογισμό του μέγιστου ποσού που προβλέπεται στο άρθρο 1 παράγραφος 2 του κανονισμού (ΕΟΚ) αριθ. 870/77·

ότι εφ' οσον το Ηνωμένο Βασίλειο είναι προς το παρόν το μόνο Κράτος μέλος που εφαρμόζει την πριμοδότηση αυτή, πρέπει να καθορισθεί και να ληφθεί υπόψη μόνο το μέσο βάρος των ζώων που αποτέλεσαν αντικείμενο της πριμοδοτήσεως στο Κράτος μέλος αυτό κατά τη διάρκεια των προηγούμενων περιόδων εμπορίας·

ότι για λόγους σαφήνειας είναι αναγκαίο να καταργηθεί ο κανονισμός (ΕΟΚ) αριθ. 926/77 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 1887/80 (5)·

ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που ετέθη από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ποσό της πριμοδοτήσεως για τη σφαγή που προβλέπεται στον κανονισμό (ΕΟΚ) αριθ. 870/77 είναι το ίδιο σε όλες τις περιοχές του Ηνωμένου Βασιλείου.

Άρθρο 2

1. Οι αρμόδιες αρχές του Ηνωμένου Βασιλείου καθορίζουν τις κατηγορίες, ποιότητες και όρια βάρους των χονδρών βοοειδών στα οποία περιορίζεται το δικαίωμα πριμοδοτήσεως.

2. Το μέσο βάρος που αναφέρεται στο άρθρο 1 παράγραφος 2 του κανονισμού (ΕΟΚ) αριθ. 870/77 ορίζεται σε 460 χιλιόγραμμα.

3. Οι αρμόδιες αρχές του Ηνωμένου Βασιλείου θεσπίζουν τους κανόνες ισοδυναμίας μεταξύ του σφαγέντος βάρους και του ζώντος βάρους, λαμβάνοντας υπόψη την εμφάνιση του ολόκληρου σφαγίου.

Άρθρο 3

1. Το Ηνωμένο Βασίλειο μπορεί να προβλέπει τη χορήγηση της πριμοδοτήσεως που αναφέρεται στο άρθρο 1 κατά την πρώτη θέση στην αγορά προς σφαγή. Οι αρμόδιες αρχές ενημερώνουν την Επιτροπή για την προσφυγή στη δυνατότητα αυτή.

2. Τα ζώα για τα οποία χορηγήθηκε πριμοδότηση πρέπει να σφαγούν την εικοστή ογδόη ημέρα από την ημερομηνία της πρώτης θέσεώς τους στην αγορά.

Οι αρμόδιες αρχές λαμβάνουν τα μέτρα που εξασφαλίζουν ότι τα ζώα αυτά έχουν σημανθεί με μόνιμο τρόπο για να αποφευχθεί το ενδεχόμενο να αποτελέσουν εκ νέου αντικείμενο πριμοδοτήσεως.

Άρθρο 4

1. Δύνανται να αποτελέσουν αντικείμενο της πριμοδοτήσεως που προβλέπεται στο άρθρο 1 μόνο τα χονδρά βοοειδή που γεννώνται και εκτρέφονται στην Κοινότητα και των οποίων η σφαγή συντελείται στο Ηνωμένο Βασίλειο.

2. Εν τούτοις, το Ηνωμένο Βασίλειο χορηγεί την πριμοδότηση για τα χονδρά βοοειδή που γεννώνται και εκτρέφονται στο Κράτος μέλος αυτό και σφάζονται στην Ιρλανδία εφ' οσον προσκομίζεται η απόδειξη ότι η σφαγή των ζώων αυτών πραγματοποιήθηκε κατά τη διάρκεια της περιόδου που προβλέπεται στο άρθρο 3 παράγραφος 2.

Άρθρο 5

1. Το βόειο κρέας που προέρχεται από τις κατηγορίες των ζώων που επιλέγονται στο Ηνωμένο Βασίλειο δεν αγοράζεται από τους οργανισμούς παρεμβάσεως των άλλων Κρατών μελών.

Εξάλλου, το βόειο κρέας που προέρχεται από τη σφαγή που προβλέπεται στο άρθρο 4 παράγραφος 2 δεν μπορεί να αγορασθεί από τους οργανισμούς παρεμβάσεως στο Ηνωμένο Βασίλειο, ούτε απολαύει των οικονομικών πλεονεκτημάτων που προβλέπονται στο άρθρο 6.

2. Αν το κρέας που αναφέρεται στην παράγραφο 1 πρώτο εδάφιο προσφέρεται από οργανισμούς παρεμβάσεως στο Ηνωμένο Βασίλειο, αφαιρείται από την τιμή αγοράς κατά την παρέμβαση ποσό ίσο προς την πριμοδότηση που ισχύει την ημέρα της σφαγής.

Άρθρο 6

Η Ιρλανδία και το Ηνωμένο Βασίλειο λαμβάνουν όλα τα χρήσιμα μέτρα για να διασφαλίσουν ότι τα κρέατα που προέρχονται από κατηγορίες χονδρών βοοειδών που επιλέγονται για την πριμοδότηση, καταγωγής Ιρλανδίας, και προορίζονται για κατανάλωση στο Ηνωμένο Βασίλειο, απολαύουν οικονομικών πλεονεκτημάτων ισοδυνάμων με την πριμοδότηση για τη σφαγή.

Άρθρο 7

Οι αρμόδιες αρχές του Ηνωμένου Βασιλείου λαμβάνουν όλα τα αναγκαία μέτρα για να διασφαλίσουν την τήρηση του παρόντος κανονισμού.

Σε περίπτωση ανάγκης εξασφαλίζουν την κάλυψη για ποσό ίσο με την καταβληθείσα πριμοδότηση.

Άρθρο 8

1. Οι αρμόδιες αρχές του Ηνωμένου Βασιλείου ανακοινώνουν στην Επιτροπή, το αργότερο τις επόμενες δέκα ημέρες από την ημερομηνία της θέσεώς του σε εφαρμογή, τα μέτρα που ελήφθησαν για την εκτέλεση του παρόντος κανονισμού.

2. Επί πλέον ανακοινώνουν στην Επιτροπή:

α) Κάθε εβδομάδα το προβλεπόμενο ποσό της πριμοδοτήσεως για την τρέχουσα εβδομάδα,

β) δεκαπέντε ημέρες το αργότερο μετά τη λήξη της εβδομάδας στην οποία αναφέρονται οι ανακοινώσεις που προβλέπονται υπό α τον αριθμό και τις κατηγορίες των ζώων για τα οποία υφίσταται το δικαίωμα πριμοδοτήσεως, καθώς και το ποσό των πριμοδοτήσων που πραγματικά χορηγήθηκαν.

Άρθρο 9

Τα ποσά που καλύφθηκαν από το Ηνωμένο Βασίλειο στις περιπτώσεις που προβλέπονται στα άρθρα 5 παράγραφος 2, και 7 παράγραφος 2 δηλώνονται ότι αφαιρούνται από τις δαπάνες του ΕΓΤΠΕ, κατά το μέτρο που οι δαπάνες οι οποίες αντιστοιχούν στα ποσά αυτά επιβαρύνουν την κοινοτική χρηματοδότηση.

Άρθρο 10

Η τιμή μετατροπής που πρέπει να εφαρμοσθεί στο ποσό της πριμοδοτήσεως, είναι η αντιπροσωπευτική τιμή που ισχύει την ημέρα της σφαγής του ζώου, το οποίο αποτελεί αντικείμενο της πριμοδοτήσεως αυτής, ή, σε περίπτωση εφαρμογής του άρθρου 3 παράγραφος 1, την ημέρα της πρώτης θέσεώς του στην αγορά προς σφαγή.

Άρθρο 11

Ο κανονισμός (ΕΟΚ) αριθ. 926/77 καταργείται.

Άρθρο 12

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 6η Απριλίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 22 Μαΐου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 106 της 29. 4. 1977, σ. 14.

(2) ΕΕ αριθ. L 106 της 29. 4. 1977, σ. 27.

(3) ΕΕ αριθ. L 90 της 4. 4. 1981, σ. 1.

(4) ΕΕ αριθ. L 109 της 30. 4. 1977, σ. 4.

(5) ΕΕ αριθ. L 184 της 17. 7. 1980, σ. 34.